Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр. 60/20), постапувајќи по Жалбата изјавена од А. Љ. од Скопје, поднесена против Град Скопје, по предметот Барање за пристап до информации од јавен карактер, на ден 19.08.2026 година, го донесе следното:

Р Е Ш Е Н И Е

1.Жалбата изјавена A. Љ. од Скопје, поднесена против Град Скопје, заведена во Агенцијата со бр.08-264 на 14.08.2026 година, по предметот Барање за пристап до информации од јавен карактер, СЕ ОДБИВА како неоснована.

О Б Р А З Л О Ж Е Н И Е 

А. Љ. од Скопје, како што е наведено во Жалбата, на 13.07.2026 година поднел Барање за пристап до информации од јавен карактер до Град Скопје, заведена  под бр.20-8471/1, со кое побарал по е-маил да му се достави препис од следната информација: 
„За раскрсницата помеѓу ул.Владимир Комаров“ и ул.„Коста Новаковиќ“ во Општина Општина Аеродром:
· Сообраќајно-технички проект / елаборат за режим на сообраќај за наведената раскрсница;
· Проект за вертикална и хоризонтална сообраќајна сигнализација;
· Одлука или акт со кој е утврден режимот на сообраќај на раскрсницата;
· Информација дали по реконструкцијата на улицата била предвидена повторна изведба на хоризонтална и вертикална сигнализација;
· Информација дали е извршен технички прием или контрола на сигнализацијата по рекнструкцијата”.
Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-264 на 14.08.2026 година. 
Агенцијата по електронски пат, со допис бр.08-264 од 14.08.2026 година ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 18.08.2026 година до Агенцијата достави Одговор на жалба, заведен во Агенцијата со број 08-264. Во него е наведено дека „...По однос на предмет од барателот А. Љ. со Ваш архивски број 08-264, извесрувам дека Град Скопје има постапено по предметот, односно предметот е препратен до Општина Аеродром на нивно понатамошно постапување на 22.05.2026 година.... Иако до Град Скопје од страна на Општина Аеродром препратено е Барање за пристап до информации од јавен карактер за барателот Aлександар Љангов, со овој e-mail, Барањето го доставуваме на Ваше понатамошно постапување согласно Законот за слободен пристап до информации од јавен карактер (,,Службен весник на Република Македонија” бр. 101/19), од причина што надлежните административни службеници од редовите на Град Скопје со должна почит го разгледаа Барањето и укажуваме на следното:
- Согласно Генералниот урбанистички план (ГУП) 2012-2022, Градот Скопје е надлежен за примарната улична мрежа (магистрални и собирни улици);
- Согласно ГУП 2012-2022, ул. „Коста Новаковиќ“ и ул. „Владимир Комаров“ се дел од секундарната улична мрежа и се во надлежност на Општина Аеродром;
- Согласно член 348, став 1 од Законот за безбедност на сообраќајот на патиштата (ЗБСП) „Режимот на сообраќај на автопатишта, магистрални и регионални патишта врз основа на сообраќаен проект, со решение го утврдува Министерството за транспорт и врски по претходна согласност од Министерството за внатрешни работи и Јавното претпријатие за државни патишта, а за локални патишта и улици – општината, односно градот Скопје по претходна согласност од Министерството за внатрешни работи, и
- Поради горенаведената законска одредба од ЗБСП, известуваме дека Град Скопје може да издаде решение за утврдување на режимот на сообраќај за претходно наведените улици во согласност со министерот за внатрешни работи, само доколку се изработи и достави од Општина Аеродром до Град Скопје основен сообраќаен проект (ОСП), во кој ќе биде дефинирана местоположбата на знаците, како и останатите сообраќајно-технички и безбедносни мерки за безбедно и непречено одвивање на сообраќајот на сите учесници‘‘.
Во прилог на Одговорот на жалба достави: Барање бр. 20-6235/1 од 20.05.2026 година и Препраќањето на Барање бр.32-2593/2 од 18.05.2026 година и препраќање на Барање од 22.05.2026 година.
Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата ја одби како неоснована, поради следното: 
По разгледувањето на Барањето, Жалбата, и сите списи во врска со предметот, Агенцијата констатира дека во конкрениот случај по истото Барање е постапено и од Општина Аеродром, за што е водена друга постапка по Жалба од истиот Барател на информации, со истата содржина на бараните информации, заведена во Агенцијата под Архивски број 08-210, за која е донесено Решение  број 08-210 од 06.07.2026 година. 
Град Скопје, со допис од 22.05.2026 година, одговорил на Општина Аеродром следното: „...Град Скопје е надлежен за примарната улична мрежа (магистрални и собирни улици); - Согласно ГУП 2012-2022, ул. „Коста Новаковиќ“ и ул.„Владимир Комаров“ се дел од секундарната улична мрежа и се во надлежност на Општина Аеродром... Град Скопје може да издаде решение за утврдување на режимот на сообраќај за претходно наведените улици во согласност со министерот за внатрешни работи, само доколку се изработи и достави од Општина Аеродром до Град Скопје основен сообраќаен проект (ОСП), во кој ќе биде дефинирана местоположбата на знаците, како и останатите сообраќајно-технички и безбедносни мерки за безбедно и непречено одвивање на сообраќајот на сите учесници.“

Агенцијата му укажува на Барателот на информации дека согласно член 3 став 1 алинеја 2 од Законот за слободен пристап до информации од јавен карактер е утврдено: „информација од јавен карактер е информација во која било форма што ја создал или со која располага имателот на информацијата согласно со неговите надлежности“. Во конкретниот случај, Имателот на информации не располага ниту  е должен да создава нова информација за да го задоволи Барателот на информации во однос на неговото Барање.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение. 

Ова Решение е конечно во управната постапка и против него нема место за жалба.
	
	ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.
								
									Директор,
                                                                                                                   Петар Гајдов

